WEG - Kentucky 2010
WEG - Lexington, Kentucky, USA 2010
Søndag d. 26.september 2010 kl. 7.30 gik starten på VM i distanceridning ved World Equestrian games, afholdt i Lexington i bluegrass staten Kentucky.
109 ekvipager var tilmeldt men 6 kom slet ikke til start. Klassen var en FEI CEI **** 160 km, fordelt på 6 loops, med 5.vetgates beliggende i selve Kentucky Horse Park.
Både loops’en og vetten var stort set ens med test ridtet, som var afholdt i oktober 2009.
Vejret var perfekt ridevejr med temperatur omkring de 18 grader.
Hele Kentucky Horse Park var på den anden ende. Der var sket rigtig meget siden vi sidst var der i oktober 2009. Alle bygninger, ridebaner, ridehaller og telte var helt færdige. Mange besøgende fra alverdens lande samt boder så langt øjet rakte. Har aldrig oplevet noget så stort.
WEG for 4 år siden i Aachen, Tyskland var ingenting i forhold til dette, men USA er jo også kendt for størst og flottest. Det holdt stik.
Vi var crew for Alisija fra Litauen. Alisija er gift med amerikanske Charles og bor i Texas.
Hesten Merlin var også amerikansk, ejet af Ed Kidd fra Tennesse. Ekvipagen udgik desværre i 2.vet pga.halthed
Skulle have crewet for Polen, men da hesten var blevet halt kom de slet ikke til start.
Hesten Tuff Enuff FA som jeg prøvede at kvalificerer mig på var til start for Holland med Carmen Romer i sadlen. Carmen havde redet sin kvalifikation i december 09 i Florida med en gennemsnitshastighed på 18,3 km/t.
Ekvipagen kom igennem som nr.19 med en gennemsnitshastighed på 17,86 km/t.
Det var som altid fedt at være med ved et stort stævne, lærerigt, god erfaring med hjem samt masser af nye venner.
Spaniens Maria Mercedes Alvarez Ponton på hesten Nobby var stor favorit med sejrene fra EM i Italien 2009 og VM i Malaysia 2008.
Hun lå også med i front hele ridtet igennem, og vandt da også med en gennemsnitshastighed på hele 21,07 km/t. Sidste loop endda med en gennemsnitshastighed på 29,44 km/t.
Nummer 2 blev HH Sh Mohd B. Rashid Al Maktoum på hesten Ciel Oriental, som på sidste loop gik fra en 5.plads til en 2. Plads med en hastighed på hele 31,66 km/t. Gennemsnitshastighed for hele ridtet 21,02 km/t.
Kom i mål sammen med HE Sh Hamdan Mohd Al Maktoum på hesten SAS Alexis som blev placeret som nr.3 med en gennemsnitshastighed på 21,01 km/t.
Resultat WEG Endurance 2010
1. Maria Mercedes Alvarez Ponton og Nobby-ESP 21,07 km/t.
2. HH Sh Mohd B. Rashid Al Maktoum og Ciel Oriental-UAE 21,02 km/t.
3. HE Sh Hamdan Mohd Al Maktoum og SAS Alexis-UAE 21,01 km/t.
BC-Best Condition
4. Jean-Philippe Frances og Hanaba du Bois-FRA 20,86 km/t.
Næste gang World Equestrian games afholdes bliver det i Normandiet, Frankrig 2014.
Man kunne allerede se alle distance loopsne på en udstilling i Kentucky Horse Park, alle vetgates samt start og mål ligger allesammen forskellige steder!
Spændende men noget mere besværligt for hjælperne.
Man kunne også se at distance området lå et godt stykke fra de andre 7 ride discipliner.
Vi glæder os allerede og håber på dansk deltagelse i alle disciplinerne.